For halvandet år siden skiftede træner Thomas Thomasberg Randers FC ud med Hobro IK. Nu går det den modsatte vej, og Hobro står tilbage uden en cheftræner. - Jeg har være ekstremt glad for at være i Hobro IK både som træner og som menneske, men jeg har modtaget et interessant tilbud fra en anden klub med et stort potentiale, og det tilbud har jeg valgt at takke ja til, fortæller Thomas Thomasberg om sin beslutning. Thomasberg bliver ny cheftræner i Randers FC, hvor han var assistenttræner, inden han skiftede til Hobro IK i januar 2017. Han var manden, der sikrede Hobro genoprykning til Superligaen og en niendeplads på tabellen. - Thomas har leveret et godt stykke arbejde som cheftræner i Hobro IK, og derfor er det naturligt, at der kommer tilbud fra andre klubber. Det er selvfølgelig ærgerligt for os, men sådan er gamet, og vi har fuld respekt for Thomas’ beslutning. Det er hverken første eller sidste gang, at vi sender en træner med sportslig succes videre til en anden klub, siger sportschef Jens Hammer Sørensen. Hobro IK indleder nu arbejdet med at finde en ny cheftræner, som skal stå i spidsen for Superliga-holdet. Indtil en sådan er på plads, vil Thomas Thomasberg fortsat være cheftræner senest frem til den 1. oktober, hvor opsigelsen træder i kraft.

Referat:
Cheftræner Thomas Thomasberg er fortid i Superligaklubben Hobro IK.